Jhb-burgemeester bedank voor wantroue-mosieThapelo Amad (Foto: City of Joburg/Twitter) Thapelo Amad het as burgemeester van Johannesburg bedank, minder as drie maande nadat hy in die pos aangestel is. Panyaza Lesufi, provinsiale voorsitter van die ANC in Gauteng, het Amad se bedanking Maandag tydens ŉ mediakonferensie aangekondig. Amad, van die Al Jama-ah-party, is einde Januarie tot burgemeester verkies met behulp van die steun van die ANC wat die meeste setels in die raad het. Sy aanstelling was ŉ verrassing, met Al Jama-ah wat slegs drie van die raad se 270 setels beklee. “Ons wil weereens bevestig dat die regering van plaaslike eenheid in Johannesburg behoue bly,” het Lesufi Maandag gesê. Hy het Amad bedank vir sy “onbaatsugtige leierskap” en gesê die regering van plaaslike eenheid sal oor die volgende paar dae bymekaarkom om ŉ nuwe kandidaat vir die pos van die burgemeester in te dien. Amad se bedanking kom net ŉ dag voordat daar na verwagting ŉ mosie van wantroue teen hom gebring sou word deur ActionSA op ŉ spesiale raadsvergadering. Die gekombineerde koalisie wat tans in Johannesburg regeer, bestaan uit die ANC, die Patriotiese Alliansie, die EFF en ander kleiner partye. Opposisiepartye wat nie deel is van die huidige gekombineerde koalisie wat Johannesburg lei nie, het vroeër Amad se bedanking geëis oor opmerkings wat hy gedurende ŉ onderhoud gemaak het oor sy betrokkenheid by die verkryging van ŉ R9,5 miljard-lening vir die metro. Kort ná die onderhoud het Amad sy opmerkings teruggetrek en gesê dit was slegs “ŉ voorbeeld van verskeie ongevraagde voorstelle wat die Stad vir groei en ontwikkeling ontvang het”. Die skade was egter reeds gedoen, met lede van die huidige koalisie in Johannesburg wat toegee dat hulle dalk “die verkeerde man ondersteun” het. Gayton McKenzie, leier van die Patriotiese Alliansie (PA), het op Twitter die inwoners van Johannesburg om verskoning gevra oor hul besluit om Amad as burgemeester te steun. “Thapelo Amad is gevra om ŉ berg te klim wat te hoog is vir hom. Dit benadeel nie net Johannesburg nie, maar dit vernietig hom ook,” skryf hy. “Ons sal hierdie flater regstel. Amad behoort nou te bedank.”